D Andreina het während em ganze Film entweder gässe oder gschlafe.  Dä ganzi Alass isch also na zimmlich clevere organisiert. A dem Tag wo Babykino isch, sind ca. 5-6 älteri Dame im Kino. Wenn mer es Billet für de Film chauft, chunt mer grad na e Nummere über, wo mer chan an Chinderwage hänke. Wenns Baby  jetzt grad schlaft, cha mer de Chinderwage entweder verusse vor em Kino oder im Foyer stah la. Die Dame wo ume sind düend denn alli Auge und Ohre offe bhalte und uf die schlafende Chind ufpasse. Wenn jetzt eis vo de Babys verwachet, versuechet sie zerscht, s Chind bi Luune z bhalte. Erscht wenn das nöd klappet, chömeds mit em Chind is Kino und säged d Nummere vom Chinderwage wos drin gläge isch. Denn cha s Mami cho luege. Im Kino sälber isch es nöd ganz dunkel und de Film wird chli lisliger zeiget als  normal. Da ghört mer denn halt mal es Baby brüehle oder gseht es Mami ufstah und umenand laufe. Und es stört sich niemert dra. Ich find das es super System. Die Alte Dame händ nämmli eis Gaudi dusse mit de Babys und gnüssets total. Und d Mamis wüssed, dass ihres Chind i guete Händ isch und das öpper chunt ga rüefe, wenn öppis isch.